Tramadol

Tramadol na Slovensku najčastejšie predávaný pod obchodným názvom Tramal je opioidné analgetikum, ktoré sa používa na liečbu stredne silnej bolesti. Okrem názvu Tramal sa vo svete, ale aj na Slovensku predáva pod rôznymi obchodnými názvami. Pri ústnom podaní tabliet s okamžitým uvoľňovaním, trvá približne hodinu kým sa dostavia jeho účinky. Má približne 1/10 sily Morfia a je približne rovnako silný ako Kodeín a Petidín.

Prvýkrát začala Tramadol predávať nemecká farmaceutická spoločnosť Grünenthal v roku 1977 v Západnom Nemecku. O 20 rokov neskôr sa začal predávať v USA, Británii a Austrálii.

Kontraindikácie

Tramadol sa neodporúča užívať ľudom s nedostatkom enzýmu CYP2D6, pretože tento enzým je potrebný na metabolizmus tramadolu na jeho farmakologicky aktívny metabolit O-desmetyltramadol.

Tehotenstvo, pôrod a dojčenie

Užívanie Tramadolu počaš tehotenstva sa neodporúča, pretože môže u novorodenca spôsobiť abstinenčné príznaky. Podľa určitých výskumov môže užívanie Tramadolu počas tehotenstva zvyšovať potratovosť, ale u novorodencov sa nevyskytli žiadne väčšie malformácie. Väčšinou sa kvôli svojej dlhej dobe nástupu účinku (1 hodina) Tramadol pri pôrode nepodáva. Takisto sa neodpuráča užívať dojčiacim ženám, pretože sa do materského mlieka dostane približne 2,88% prijatého Tramadolu.

Užívanie deťmi a starými

Tramadol sa neodporúča podávať deťom mladším ako 12 rokov, až na výnimky, kedy musí na pacienta dohliadať špecialista.

U starších ľudí je vyššia pravdepodobnosť výskytu vedľajších účinkov opioidov, ako napríklad respiračná depresia, sedácia a vyššia pravdepodobnosť spadnutia.

Poškodenie pečene a obličiek

Tramadol sa odporúča užívať pri poškodení pečene alebo obličiek s opatrnosťou, kvôli tomu, že je v pečeni metabolizovaný a je vylučovaný pomocou obličiek.

Vedľajšie účinky

Bežnými vedľajšími účinkami po užití tramadolu sú: nevoľnosť, závrat, sucho v ústach, motanie hlavy, bolesť v bruchu, zvracanie, ospalosť a bolesť hlavy. V porovnaní s ostatnými opioidmi sa respiračná depresia nevyskytuje až tak často.

Závislosť a abstinenčné príznaky

Dlhodobé užívanie vysokých dávok tramadolu môže spôsobiť fyzickú závislosť. Pri prerušení užívania v takomto prípade nastúpia abstinečné príznaky, ktoré sú typické pre opioidy a pre inhibítory spätného vychytávania serotonínu a noradrenalínu ako napríklad: necitlivosť, parestézia a pískanie v ušiach. Takisto sa môžu dostaviť psychiatrické symptómy ako napríklad halucinácie, paranoje, úzkosť a zmätenosť. Vo väčine prípadov sa abstinečné príznaky dostavia za 12 – 20 hodín po užití poslednej dávky a trvajú približne sedem dní.

Predávkovanie

Podľa určitej štúdii sa po požití 500 alebo viac mg môžu vyskytnúť nasledujúce príznaky: zúženie zreníc, respiračná depresia, tachykardia, hypertenzia, nepokoj a kŕče. Po požití 800 mg a viac sa u niektorých vyskytla kóma. Liečba naloxónom dokáže čiastočne zvrátiť príznaky predávkovania, ale môže zvýšiť pravdepodobnosť výskytu kŕčov.

Interakcie

Tramadol interaguje s určitými antidepresívami a anxiolytikami (najmä s SSRI, SNRI, IMAO a TCA), takisto interaguje s ostatnými opioidnými analgetikami (petidín, oxykodón, tapentadol a fentanyl), s dextrometorfánom, so stimulantmi (amfetamíny, fenyletylamín, fentermín) a takistko s mnoho ďalšími farmaceutikami.